คลังเลื่อนขายพันธบัตรไทยเข้มแข็งออกไปถึง16 มิ.ย.
กระทรวงการคลัง เลื่อนขายพันธบัตรไทยเข้มแข็งออกไปถึง 16 มิ.ย. นี้ หลังยอดขายไม่กระเตื้อง
10 มิ.ย. 2553

กระทรวงการคลัง เลื่อนขายพันธบัตรไทยเข้มแข็งออกไปถึง 16 มิ.ย. นี้ หลังยอดขายไม่กระเตื้อง 
นายกรณ์ จาติกวณิช เปิดเผยว่า กระทรวงการคลังเตรียมขยายระยะเวลาการจำหน่ายพันธบัตรออมทรัพย์ไทยเข้มแข็งวงเงิน 1 แสนล้านบาท จากที่จะสิ้นสุดในวันศุกร์ที่ 11 มิ.ย. นี้ ออกเป็นวันพุธที่ 16 มิ.ย.นี้ หลังจากที่เปิดจำหน่ายมาตั้งแต่วันที่ 7 - 10 มิ.ย. รวม 3 วัน มียอดจำหน่ายรวมกว่า 6.5 หมื่นล้านบาท คิดเป็นจำนวนประชาชนที่จองซื้อแล้วมากกว่า 8.8 หมื่นราย  
"หลังจากที่ขยายครั้งนี้แล้วจะไม่มีการขายอีก และยังคงเพดานขายสูงสุดต่อรายที่ 1 ล้านบาท เพราะรัฐบาลต้องการกระจายพันธบัตรให้ถึงมือประชาชนทั้วประเทศให้มากที่สุด ไม่ได้มีเป้าหมายว่าต้องขายให้ครบ 1 แสนล้านบาท และยังไม่มีแผนว่าจะออกพันธบัตรออมนทรัพย์ขายประชาชนในล็อตที่ 2 อีก " นายกรณ์กล่าว 
นายกรณ์กล่าวอีกว่า สาเหตุที่ทำให้การจำหน่ายพันธบัตรไทยเข้มแข็งครั้งนี้ไม่ได้รับการตอบรับดีเท่ากับครั้งก่อน เนื่องจากผลกระทบทางการเมืองทำให้มีการประกาศเลื่อนจำหน่ายพันธบัตรถึง 2 ครั้ง ทำให้การประชาสัมพันธ์อาจจะยังไม่เข้าถึงประชาชนได้มากนัก